CELEX: 32022R0625
Language: bg
Date: 2022-04-13 00:00:00
Title: Регламент (ЕС) 2022/625 на Съвета от 13 април 2022 година за изменение на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна

13.4.2022   
               
               
                  BG
               
               
                  Официален вестник на Европейския съюз
               
               
                  L 116/1
               
            
         РЕГЛАМЕНТ (ЕС) 2022/625 НА СЪВЕТА
         от 13 април 2022 година
         за изменение на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 215 от него,
         като взе предвид Решение (ОВППС) 2022/627 на Съвета от 13 април 2022 г. за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи, териториалната цялост, суверенитета и независимостта на Украйна (1),
         като взе предвид съвместното предложение на върховния представител на Съюза по въпросите на външните работи и политиката на сигурност и на Европейската комисия,
         като има предвид, че:
         
                     (1)
                  
                  
                     С Регламент (ЕС) № 269/2014 (2) се привеждат в действие някои мерки, предвидени в Решение 2014/145/ОВППС на Съвета (3), включително замразяването на финансови средства и икономически ресурси на някои физически или юридически лица, образувания или органи или на свързани с тях физически или юридически лица, образувания или органи.
                  
               
                     (2)
                  
                  
                     С оглед на хуманитарната криза в резултат на непровокираното нахлуване на въоръжени сили на Руската федерация в Украйна, на 13 април 2022 г. Съветът прие Решение (ОВППС) 2022/627 за изменение на Решение 2014/145/ОВППС, за да включи изключения от замразяването на активи и ограниченията за предоставяне на финансови средства и икономически ресурси на посочени лица, образувания и органи, за някои ясно определени категории органи, лица, образувания, организации и агенции, изключително за хуманитарни цели в Украйна.
                  
               
                     (3)
                  
                  
                     Поради това Регламент (ЕС) № 269/2014 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В Регламент (ЕС) № 269/2014 се вмъква следният член:
            
               
                  „Член 2а
                  
                     1.   Член 2, параграф 2 не се прилага за финансови средства или икономически ресурси, предоставени от организации и агенции, които Съюзът е оценил по стълбове и с които Съюзът е подписал рамково споразумение за финансово партньорство, въз основа на което организациите и агенциите действат като хуманитарни партньори на Съюза, при условие че предоставянето на тези финансови средства или икономически ресурси е необходимо изключително за хуманитарни цели в Украйна.
                  
                  
                     2.   В случаите, които не попадат в обхвата на параграф 1 от настоящия член и чрез дерогация от член 2 компетентните органи могат при общите или специалните условия, които сметнат за уместни, да предоставят специални или общи разрешения за освобождаването на определени замразени финансови средства или икономически ресурси или за предоставянето на определени финансови средства или икономически ресурси, при условие че предоставянето на тези финансови средства или икономически ресурси е необходимо изключително за хуманитарни цели в Украйна.
                  
                  
                     3.   При липса на отрицателно решение, искане за информация или уводомление за допълнително време от страна на компетентния орган в срок от 5 работни дни от деня на получаване на искането за разрешение съгласно параграф 2, разрешението се счита за предоставено.
                  
                  
                     4.   Съответната държава членка уведомява другите държави членки и Комисията за всяко разрешение, предоставено съгласно параграфи 2 и 3, в двуседмичен срок от предоставянето му.“
                  
               
            
         
         
            Член 2
            Настоящият регламент влиза в сила в деня след публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 април 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  ОВ L 116, 13.4.2022 г.
         
         
            (2)  Регламент (ЕС) № 269/2014 на Съвета от 17 март 2014 г. относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 78, 17.3.2014 г., стр. 6).
         
            (3)  Решение 2014/145/ОВППС на Съвета от 17 март 2014 г. относно ограничителни мерки във връзка с действия, подкопаващи или застрашаващи, териториалната цялост, суверенитета и независимостта на Украйна (ОВ L 78, 17.3.2014 г., стр. 16).